67 Comedere

Ad hoc, debet homo comedere ut possit laborare ad quod denotandum vbicumque in Sacra Scriptura. Innitatur quis ad comedendum, labor apponitur, Gen. 3[:17]: *In* labore *comedes* omnibus *diebus vite* mee. Et [3] Reg. 19[:7]: *Dixit angelus* Elie *Surge, comede; grandis restat tibi via*. Prou. vltimo [31:27]: *Panem ociosa non comedit*. Et [2] Thess. 3[:8]: Nec *panem gratis manducavimus, sed in labore, et fatigatione, nocte et die operantes.* Et subdit Apostolus [3:10]: *Si quis non vult operari*, non *manducet*. Sic secundum Philosophum, 8 *De animalibus* c. 6, apes in distinctu nature eiciunt ociosas de alueari ne comedant, uel collacionem pro aliis laborantibus.

Vnde, dicit Dominus, Deut. 8[:10]: *Cum comederis, et satiatus fueris*, caue ne obliuiscaris Dominium Dei tui. Communiter dicitur quod porci comedant, set non respiciunt sursum ad eum qui mittit cibum. Sic porcini homines comedunt de bonis Domini, set non recognosciantur.

¶ Idolatrie laudauerunt deos suos post comestionem, Exod. 32[:6]: *Sedit populus manducare, et bibere, et surrexerunt ludere,* id est, ad laudem deorum nouorum, set *multo magis nos* [Heb. 12:25]. Legitur in *Historia tripartita*, libro primo, quod Theodosius conatus est superare desiderium comedendi et bibendi, primo tamen benedicendo creatorem. Vnde, Apostolus primo [1 Tim. 6:8] confessus ad alimenta, sicut ad medicamenta accedit, set nimis ingratus qui pro medicamentis non recognosciatur medico. Hic notandum quod circa /f.20rb/ commestionem primorum parentum contigit primum peccatum, Gen. 2[:16], quod *omni ligno paradisi comede,* etc.

¶ Ex quo docemur quod semper timore debemus accedere ad comedendum, ne simus mutatores paternorum scelerum. Semper insperat diabolus triumphare de sequacibus nimis robustis, ex quo triumphauit de primis melius dotatis. Vnde, Hieronimus, siue comedo siue bibo, semper videtur michi sonare in auribus vox illa, Surgite, mortui, venite ad iudicium. Vnde, honesti prelati et religiosi habent leccionem in mensa ut sicut fauces cibum, sic aures esuriunt verbum Dei. Vnde Chrisostomus, *Super Epistula ad Hebreos*.

¶ Nichil sic sensuum acumen operatur, nichil sic egritudinem fugat sicut moderata refectio. Vnde, Crisostomus *Super* illud *Mattheum,* 6[:11]: *Panem nostrum* *hodie* addidit cotidianum ad panem et luxuriosos cibos compescat ut tantum quis manducet quantum naturalis racio exigit non quantum lasciuia carnis impellit. Si enim tu in vno conuiuio tantum expendas quantum sufficere posset centum hominibus moderate viuentibus iam non cotidianum cibum comedis, set multorum dierum. Ideo, Eccle. 7[:3], dicitur, *Melius est ire ad domum luctus quam ad domum conuiuii*.

Vnde et Amnon interfectus est in conuiuio, 2 Reg. 13[:28]. Et filli Job oppressi sunt in conuiuio, Job 1[:19]. Et dicitur fabulose, quod quandocumque leo facit conuiuium. Parit aliqua bestia ibi presens. Sic vix est conuiuium mundanorum bestialiter viuencium quin animales pareat. Dicente Gregorius, libro tercio *Moralium*: conuiuia celebrare vix sine culpa possunt. Vnde Petrus Rauenum, sicut ventorum turbines elementa confundunt, sic fercula congesta mentem conturbant. Vnde et in conuiuio Herodis, Johannes decollatur [Matt. 14:10]. Et sicut in conuiuio Adonie audita est tuba Salomonis sonabit in nouissiomo, [3 Reg. 1:41-43]. Omnes timebunt viuentes splendide sicut patet deducte epulone, Luc. 16[:24-25], petente guttam quo tamen sibi negabatur.

¶ Vnde, notandum est hic quod Deus a principio mundi prouidit homini de commestione ut sic alliceret eum ad amorem. Primo, in paradiso, Gen. 3[:1]: *De omni ligno,* etc. Set hic transgressus est homo.

Secundo, posuit illum manna Exod. 16[:15]. Set et hoc fastidierunt. Postmodum pauit 5 milia hominum, Jos. 8[:12]. Set et ipsi ingrati fuerunt sequendo eum solummodo propter paries eius.

Vltimo dedit eis seipsum, Matt. 26[:14] et tunc Iudas inuentus est ingratus. Vnde, dicit [Augustinus] in principio *Homelia* 45, quod quasi omnia mala perueniunt ex cibo et potu.